*Benedek Elek*

**Huszár János**

Mikor Kossuth azt üzente,

Hogy a regement hiányos,

Kardját jó élesre fente

Kisbaconi Huszár János.

Volt szép ifjú felesége,

Gyermeke is kettő-három,

Nem maradott otthon mégse.

Isten veled, édes párom!

Kardot, puskát, csákót, dolmányt,

A lovat is maga vette,

A hazától semmit sem várt,

S száz csatán harcolt érette.

Ha megvágták, föl se vette,

Adós sohasem maradott.

Csak annyit szólt: szedte-vedte!

S a német fűbe harapott.

Ahol ő járt, az ellenség,

Hej, lett ám szörnyen hiányos!

Miért neved dicsértessék,

Kisbaconi Huszár János!